**ЗАПИСНИК**

**од**

**ВТОРА СЕДНИЦА НА СОВЕТОТ ЗА РЕФОРМА НА ЈАВНА**

**АДМИНИСТРАЦИЈА**

**одржана на 01.04.2025 година во 10:30ч.**

**во**

**Свечена сала, Влада на Република Северна Македонија**

|  |  |
| --- | --- |
| **Присутни**  | Христијан Мицковски (Претседател на Владата на Република Северна Македонија), Горан Минчев (Министер за јавна администрација), Иван Стоилоковиќ (Заменик претседател на ВРСМ и министер за односи меѓу заедниците), Орхан Муртезани (Министер за европски прашања), Стефан Андоновски (Министер за дигитална трансформација), Бесар Дурмиши (Министер за економија и труд), Фатмир Лимани (Министер за социјална политика, демографија и млади), Игор Филков (Министер за правда), Златко Перински (Министер за локална самоуправа), Шабан Салиу (Министер без ресор задолжен за интеграција и имплементација на декадата на Ромите), Оливера Нечовска (секретар на Секретаријат за законодавство), Билјана Николовска Жагар (Државен советник во Кабинетот на ЗПВРСМ задолжен за политики за добро владеење), Михаил Лукарев (Шеф на Кабинет на министерот за политички систем), Баграт Тунјан (претставник од СИГМА/ОЕЦД), Лазе Јакимоски (Заменик министер за јавна администрација), Маја Рисова Мутлулар (Шеф на Кабинет на министерот за јавна администрација), Олгица Радевска (Асистент на министерот за јавна администрација), Есма Адиловиќ Фазлиќ (Министерство за јавна администрација), Ирена Стамеска Ѓеровска (Министерство за јавна администрација), Митко Аритоновски (Министерство за јавна администрација). |
| **Претседавач**  | Христијан Мицковски, Претседател на Влада на Република Северна Македонија  |

Втората седница на Советот за реформа на јавната администрација (во натамошниот текст: Советот) ја отвори Претседателот на Владата на Република Северна Македонија, Христијан Мицковски, кој воедно е и претседавач на Советот. На самиот почеток ги поздрави присутните, а во воведното обраќање истакна дека јавната администрација не е само механизам за спроведување на законите и политиките, таа е лицето на државата, одраз на нејзината ефикасност и посветеност кон граѓаните, колку таа е подобро организирана, толку побрзо и поквалитетно ќе ги испорачува услугите. Додаде дека во изминатите години сведочевме слабости, партизираност, неефикасност и недоволна компетентност на одредени кадри и дека сега е време за промени, за систем на заслуги наместо партиски влијанија. Професионалната администрација, како што спомена, подразбира вработувањата и унапредувањата да се засноваат на знаења, вештини и резултати, а не на политички или лични врски. Воведување транспарентни критериуми за селекција, тестирање и континуирана едвалуација ќе гарантира дека само најдобрите ќе бидат дел од институциите, а неопходни се и континуирана обука и развој бидејќи светот се менува брзо, а со него и предизвиците во јавниот сектор, истакна тој. Во таа насока ќе бидат обезбедени програми за обука, размена на искуства со напредни администрации и воведување на најдобрите меѓународни практики, ќе се работи на зајакнување на етичката свест и механизмите за отчетност на администрацијата кон граѓаните, бидејќи професионалец не е само оној кој што знае туку и оној што работи одговорно и транспарентно. Дигитализацијата, според Мицковски, е многу значајна за поголема ефикасност, а современата јавна администрација мора да биде технолошки напредна и затоа ќе се инвестира во дигитални алатки кои ќе го намалат времето на обработка на барањата, за да се елиминираат непотребните чекори и да се зголеми ефикасноста. Квалитетната администрација бара мотивирани и задоволни службеници, а тоа подразбира подобри работни услови, фер плати и можности за напредување врз основа на реални заслуги. Ова не е промена што се случува преку ноќ, додаде тој, но е реформа што мора да ја спроведеме доколку сакаме модерна европска држава. Во завршните зборови напомена дека јавната администрација мора да биде сервис за граѓаните, а не институција што ја кочи државата и дека е време да создадеме систем во кој професионалците ќе ја движат администрацијата напред. Потоа тој го презентираше **Предлог Дневниот ред:**

1. Усвојување на Нацрт годишен извештај за 2023 година за периодот јули – декември 2023 година за имплементација на Стратегијата за реформа на јавната администрација (2023-2030) со Акциски план;
2. Усвојување на Нацрт годишен извештај за 2024 година за периодот јануари – декември 2024 година за имплементација на Стратегијата за реформа на јавната администрација (2023 – 2030) со Акциски план;
3. Разгледување на Извештај за мониторинг од оценската мисија на СИГМА од 2024 година за Република Северна Македонија;
4. Тековни прашања/предлози.

Бидејќи присутните немаа забелешки по предлог дневниот ред, истиот едногласно беше усвоен.

Претседавачот Мицковски се осврна на **точка 1 од Дневниот ред** и истакна дека согласно системот за следење и известување на спроведувањето на Стратегијата за РЈА надлежна институција за координација на процесот е Министерството за јавна администрација кое континуирано ги подготвува годишните извештаи за реализација на мерките и активностите од Стратегијата за РЈА и Акцискиот план (АП). На оваа седница како прва точка беше усвојување на Нацрт годишниот извештај за 2023 година, кој претставува преглед на напредокот во спроведување на Стратегијата за РЈА и АП, како и постигнатите резултати за периодот јули-декември 2023 година. Овој извештај, за разлика од останатите, не го покрива периодот од 12 месеци, бидејќи новата Стратегија за РЈА 2023-2030 беше донесена во месец јули 2023 година. Во однос на оваа точка, Мицковски го повика министерот за јавна администрација Горан Минчев накратко да ги презентира наодите од извештајот.

Минчев го изрази своето задоволство што после речиси две години се одржува оваа значајна седница на Советот за РЈА, чии реформи претставуваат главни постулати за напредокот на државата за влез во ЕУ. Извести дека МЈА како надлежна институција го подготви Годишниот извештај за имплементација на Стратегијата за РЈА 2023-2030 со АП 2023-2026 за периодот јули-декември 2023 година. Имено, Извештајот е подготвен со помош на ИТ алатка за прибирање на податоци со цел следење на имплементацијата на Стратегијата, која беше изработена од страна на експерт со поддршка од РеСПА. Стратегијата за РЈА (2023-2030) е подготвена согласно начелата за јавна администрација на СИГМА и истата опфаќа четири приоритетни области и тоа: Креирање на политиките и координација; Јавна служба и управување со човечки ресурси; Одговорност, отчетност и транспарентност и Давање услуги и Дигитална трансформација.

Во однос на реализацијата, Минчев истакна дека од вкупно 99 активности за кои се известува за периодот јули– декември 2023 година во четирите приоритетни области целосно спроведени биле 8 активности, во тек на спроведување биле 69 активности, а доцнеле со реализација 22 активности. За временската рамка за 2023 година степенот на реализација изнесува 78%. Процентот на реализација е пресметан врз основа на целосно реализираните активности и оние кои во моментот биле во тек на реализација. Минчев потенцираше дека голем дел од мерките и активностите од имплементацијата на АП и во текот на 2023 година не се реализираа поради недонесувањето на законската регулатива од страна на Собранието во текот на извештајниот период.

Претседавачот Мицковски отвори дискусија по оваа точка, но бидејќи немаше забелешки Извештајот од точка 1 беше усвоен. Веднаш потоа тој премина на **точка 2 од Дневниот ред** - Усвојување на Нацрт годишен извештај за 2024 година за периодот јануари – декември 2024 година за имплементација на Стратегијата за РЈА (2023 – 2030) со АП и го повика министерот Минчев накратко да ги презентира наодите.

Минчев истакна дека овој Извештај претставува преглед за напредокот во спроведување на Стратегијата за РЈА 2023-2030 и АП 2023-2026 и постигнатите резултати во периодот јануари – декември 2024 година. Согласно насоките од СИГМА, за прв пат годишниот извештај беше поставен на ЕНЕР, каде што сите засегнати страни имала можност да дадат свои коментари. Беше организирана и консултативна средба/јавна расправа со контакт лицата за реформа на јавна администрација од институциите и граѓанскиот сектор пред кои беше презентиран овој Извештај. Минатиот месец истиот беше усвоен и на седница на Секретаријатот за реформа на јавна администрација, чиј претседавач е заменикот министер за јавна администрација. Имено, Секретаријатот за РЈА има улога на координативно тело за следење, известување и оценување на спроведувањето на Стратегијата за РЈА кое го сочинуваат раководни административни службеници од институциите носители на активностите во АП од Стратегијата за РЈА, како и претставник од граѓанскиот сектор номиниран преку Секторската работна група за РЈА. Минчев извести дека на седницата на Секретаријатот за РЈА биле предложени неколку заклучоци. Едниот во однос на подигнување на свеста за респонзивност за внес во ИТ алатката за подготвување на годишните извештаи и зголемување на квалитетот на придонесот преку употребување на поразбирлив наратив. Имено, подготовката на Вториот годишен извештај за периодот јануари – декември 2024 година започна во јануари и повторно не се испочитуваа роковите за внесување на придонес во ИТ алатката. Истакна дека неопходно е не само почитување на роковите, туку и поголемо објаснување на реализираните активности и мерки, затоа што со користење на актуелниот наратив она што е постигнато во рамките на Стратегијата е разбирливо само за оние кои се директно вклучени во оваа област, а не и за пошироката јавност. Воедно, упати апел до членовите на Советот да ги задолжат контакт лицата во своите институции за поголема респонзивност и користење на појасен наратив со подетално објаснување за реализираните активности. Другиот заклучок е реажурирање на прашањето за К-6 програмата, која е програма на Министерството за финансии согласно која е предвидено финансирање на активностите поврзани со реформата на јавна администрација при што посочи дека треба да се праша министерката за финансии дали се уште останува финансирањето преку К-6 програмата или ќе биде потребно секоја институција посебно во рамки на сопствениот буџет да одвои средства за реализација на активностите поврзани со реформа на јавната администрација.

Во однос на постигнатите резултати во периодот јануари – декември 2024 година, од вкупно 117 активности во четирите приоритетни области за кои се известува во извештајниот период, целосно биле спроведени 5 активности (реализирани на време 3 активности, а реализирани со доцнење 2 активности), во тек на спроведување биле 68 активности, а доцнеле со реализација 37 активности. За временската рамка за 2024 година степенот на реализација изнесува 62%. Тој додаде дека во Извештајот е даден и приказ на вкупно потрошените средства за имплементација на АП од Стратегијата за 2024 година, а потоа ги истакна и клучните постигнати резултати во овој извештаен период.

Во однос **на точка 3 од Дневниот ред**, свое обраќање имаше Баграт Тунјан, кој ја претстави работата на СИГМА/ОЕЦД во улога на силни поддржувачи на реформите во јавниот сектор и следачи на работата на земјите од Западен Балкан во изминатите години. Тој ги презентираше Принципите на јавната администрација на СИГМА и ги охрабри министерствата и останатите институции да работат на унапредување на истите. Во врска со Извештајот за мониторинг од оценската мисија на СИГМА за напредокот на РСМ за 2024 година, истакна дека сите наоди се однесуваат на периодот до јули 2024. Пораките, како што истакна Тунјан, не се многу добри, а следните наоди ги наведе како клучни:

* Нема значителен напредок од 2021 година;
* Планираните активности се добри, но нивната имплементација се одвива многу бавно;
* Довербата во институциите и државните службеници е многу ниска споредено со останатите држави од Западен Балкан;
* Јавна служба и управување со човечки ресурси е најслаба област во целиот регион;
* Воспоставеното управување на повеќе нивоа и спроведувањето на административните постапки/постапувањето по предмети даваат релативно добри резултати;
* Добри резултати во делот на јавните набавки и надворешната ревизија, но клучните реформи од Програмата за реформа на управувањето со јавни финансии биле бавни.

Дополнително, тој детално ги презентираше сите наоди и препораки по приоритетни области од Стратегијата за РЈА содржани во Извештајот на СИГМА за напредокот на Северна Македонија за 2024 година. На крајот, напомена дека некои од клучните предизвици се веќе адресирани благодарение на соработката со министерот Минчев и останатите министри и државни институции, а таквата соработка продолжува и понатаму.

За **точка 4 од Дневниот ред - Тековни прашања/предлози**, министерот Горан Минчев побара збор и извести дека МЈА добило задолжение да подготви АП согласно препораките од Извештајот за мониторинг од оценската мисија на СИГМА од 2024 година. Во таа насока, со поддршка на СИГМА, министерството подготви АП усогласен со надлежните институции и истиот беше доставен до членовите на Советот за РЈА. Овој пристап, истакна тој, претставува значаен чекор кој овозможува препораките од Извештајот на СИГМА да не останат само на хартија, туку да бидат системски преточени во конкретни активности со јасно дефинирани рокови што ќе придонесе кон ефективно следење на процесот на имплементација на препораките.

 Во однос на укажувањата од страна на претставникот на СИГМА, како и на евроамбасадорот Рохас во врска со доцнењето со реализацијата на активностите од Стратегијата за РЈА, министерот Минчев смета дека не се доцни само во мандатот на оваа Влада туку реформите доцнат веќе 10 години. Долгогодишната неподготвеност за спроведување на вакви темелни реформи доведе до состојба во која сега мора да преземаме брзи, но квалитетни и одржливи чекори за модернизација на администрацијата. Потенцираше дека ова е прва Влада која со сериозен институционалоен пристап започна системски процес на реформи, а за таа цел, со Одлука на Владата, Министерството за јавна администрација започна со кампања насловена “Сите заедно за професионална и квалитетна јавна администрација”, во чии рамки досега се одржани четири долги јавни расправи со вклучување на сите засегнати страни. На тој начин, додаде Минчев, покажавме транспарентност, а предлог законските решенија, за кои говореше Баграт Тунјан од СИГМА и се со европско знаменце, беа објавени и на платформата ЕНЕР со рок за коментари од 30 дена, со цел да се овозможи дополнителна транспарентност и учество на сите релевантни чинители. Тој, исто така, ги информираше колегите министри дека во моментов Работната група формирана во МЈА активно работи на четири предлог законски решенија со сите добиени имплементирани забелешки. Додаде дека очекува овие закони до крајот на април 2025 година да бидат во владина процедура, а до крајот на мај оваа година да влезат во собраниска процедура. Со усвојувањето на овие закони, како што истакна, очекува драстично подобрување во наредниот извештај на СИГМА, а со тоа и во оценките од Европската Унија во делот на реформа на јавната администрација. На крајот, заклучи дека реформата на јавната администрација е долг и тежок процес, промените не може да се постигнат преку ноќ, но смета дека нов почеток, столбот на реформите во овој процес ќе биде донесувањето на претходно споменатите четири закони.

 Седницата заврши со завршни зборови на претседавачот Мицковски, каде се осврна на амбицијата на оваа Влада за реформи во јавната администрација, но и во многу други области. Како што самиот истакна, со формирањето на Министерство за јавна администрација, всушност е направена вистинска реформа и покажана е подготвеност за реформа, но како и на секоја нова институција така и на ова министерство му беше потребен период од неколку месеци за да може да се екипира кадровски и логистички за да може да функционира, а откако се случи тоа веднаш се пристапи кон изработка на законите за кои говореше министерот Минчев. Мицковски додаде дека Владата има цврста определба законите да бидат усвоени во временската рамка април/мај. Во поглед на извештајот на СИГМА за 2024 година, истакна дека не го смета за строг кон перформансите на оваа Влада, туку објективен во однос на се што се случувало во изминатата деценија. Истиот претставува мотив на граѓаните и бизнисите преку Акцискиот план да им се испорача она што им е потребно. На крајот ја затвори седницата и им се заблагодари на присутните за присуството и вниманието.